b"\n_START_ARTICLE_\nDen katolske kirke i Frankrike\n_START_PARAGRAPH_\nDen katolske kirke er den dominerende trosretningen i Frankrike \xe2\x80\x93 mellom 50 og 90\xc2\xa0% av befolkningen bekjenner seg til katolisismen. Tallene er veldig usikre, fordi Frankrike ikke f\xc3\xb8rer noen offisiell statistikk over religi\xc3\xb8s tilh\xc3\xb8righet.\n_START_SECTION_\nNuntius\n_START_PARAGRAPH_\nLuigi Ventura er pavens nuntius i Frankrike.\n_START_SECTION_\nKlostre og valfartssteder\n_START_PARAGRAPH_\nLourdes er at av verdens mest bes\xc3\xb8kte valfartssteder._NEWLINE_Benediktinerabbediet Cluny var et av Frankrikes mest betydningsfulle klostre (og territorialabbedi). Det ble opphevet og \xc3\xb8delagt under den franske revolusjon.\n_START_SECTION_\n\xc2\xabKirkens f\xc3\xb8rstef\xc3\xb8dte datter\xc2\xbb\n_START_PARAGRAPH_\nKristendommen kom til Frankrike allerede i det f\xc3\xb8rste \xc3\xa5rhundret, og landet har derfor blitt betegnet som Gallia Ecclesiae Primogenita Filia (\xc2\xabGallia, kirkens f\xc3\xb8rstef\xc3\xb8dte datter\xc2\xbb). Etter legenden ble kristendommen brakt av s\xc3\xb8sknene Lazarus, Maria og Marta av Betania, som ankom Marseille etter \xc3\xa5 ha flyktet over Middelhavet i en b\xc3\xa5t uten seil og \xc3\xa5rer. Lazarus' angivelige levninger oppbevares i dag som relikvier i katedralen i Autun, men de ble ikke brakt til Frankrike f\xc3\xb8r minst tusen \xc3\xa5r senere._NEWLINE_Kristendommen spredte seg gjennom hele Gallia innen 300-tallet. En av de viktigste misjonsbiskopene var den hellige Martin av Tours. Som eneste mellomeuropeiske region forble Gallia kristent i folkevandringstiden, fordi frankerne gikk over til kristendommen. Forbindelsen mellom frankerriket og paved\xc3\xb8mmet i Roma ble ytterligere forsterket gjennom kroningen av Karl den store til romersk keiser i 800. I\xc2\xa0flere \xc3\xa5rhundrer ble de franske kongene tittulert som \xc2\xabhans mest kristne majestet\xc2\xbb.\n_START_SECTION_\nAvignon-paved\xc3\xb8mmet\n_START_PARAGRAPH_\n1309 flyttet den franske paven Clemens V pavesete til Avignon og innledet dermed Avignon-paved\xc3\xb8mmet. Denne perioden var kjennetegnet av maktkampen mellom kirken, de franske kongene og tyske keiserne. Ogs\xc3\xa5 etter at \xc2\xabdet avignonesiske eksil\xc2\xbb ble avsluttet av pave Gregor XI i 1377 fortsatte splittelsen av kirken ved at de franske kardinalene oppnevnte flere motpaver. Dette s\xc3\xa5kalte vestlige skisma varte fra 1378 til 1417._NEWLINE_Avignons omegn, grevskapet Venaissin, hadde allerede i 1274 kommet i pavenes besittelse. Klemens VI kj\xc3\xb8pte i 1348 ogs\xc3\xa5 selve byen. Grevskapene Venaissin og Avignon forble en del av Kirkestaten frem til 1791, da franske revolusjonstropper annekterte omr\xc3\xa5det.\n_START_SECTION_\nDen franske revolusjon\n_START_PARAGRAPH_\nDen franske revolusjon bet\xc3\xb8d slutten p\xc3\xa5 den katolske kirkens maktposisjon i Frankrike. Forholdet mellom kirke og stat ble organisert p\xc3\xa5 nytt gjennom konkordatet i 1801. Samtidig ble antallet bisped\xc3\xb8mmer kraftig redusert:_NEWLINE_Ti av 21 erkebisped\xc3\xb8mmer og 78 av 124 \xc3\xb8vrige bisped\xc3\xb8mmer ble opphevet. (I tillegg ble ytterligere to erkebisped\xc3\xb8mmer \xc2\xabdegradert\xc2\xbb til ordin\xc3\xa6re bisped\xc3\xb8mmer; denne tabellen gir, hvis den sorteres p\xc3\xa5 kolonnen \xc2\xabendret\xc2\xbb, en fullstendig oversikt over endringene i 1801). Selv om en del av de opphevede bisped\xc3\xb8mmene ble gjenopprettet i 1822, \xc2\xabforsvant\xc2\xbb i alt fem erkebisped\xc3\xb8mmer og 52 bisped\xc3\xb8mmer. I tillegg ble en rekke bisped\xc3\xb8mmer i okkuperte omr\xc3\xa5der opphevet (Aoste/Aosta i Italia; Anvers/Antwerpen, Bruges/Brugge og Ypres/Ieper i Belgia; Cologne/K\xc3\xb6ln, Spire/Speyer og Worms bisped\xc3\xb8mme i Tyskland).\n_START_SECTION_\n1900-tallet\n_START_PARAGRAPH_\nRett etter \xc3\xa5rhundreskiftet f\xc3\xb8rte den antiklerikale stemningen til ytterligere innskrenkelser av den katolske kirken: 1902 ble 3000 katolske skoler oppl\xc3\xb8st, biskopenes statlige betaling opph\xc3\xb8rte, og samtlige religi\xc3\xb8se ordener ble opphevet. 1905 ble den fullstendige adskillelsen av kirke og stat vedtatt._NEWLINE_Mellom 2002 og 2008 ble de kirkelige strukturene omorganisert: \xc3\x85tte tidligere metropolitanerkebisped\xc3\xb8mmer ble omgjort til suffraganerkebisped\xc3\xb8mmer (Aix, Albi, Auch, Avignon, Bourges, Cambrais, Chamb\xc3\xa9ry og Sens), mens seks tidligere suffraganbisped\xc3\xb8mmer ble nye metropolitanerkebisped\xc3\xb8mmer (Clermont, Dijon, Lille, Marseille, Montpellier og Poitiers)."